"Ndza gimeta, Presidente," ku sungulela Machovhani nakambe. Ndzi na norho wa vavasati lava va khandziyelaka ehenhla, va tlhela va kandziyela ehenhla. Ndzi va vona va khome swiyimo swa le henhla eka Mfumo, eka vulawuri bya ximfumo ni le ka vumaki bya tiko leri. Ndzi vona vavasati va rhange emahlweni, va ololoxa, va byala, va simeka, va cheleta. Va rhangela. Emakun'wini ya norho wa mina ndzi vona ku tlakusiwa ka xiyimo xa dyondzo etikweni leri. Matimu ya tiko leri ya hi kombisile leswaku dyondzo ya hina na vana va hina i ya xiyimo xa le hansi swinene. I dyondzo yo hi endla vapfuneti hilaha ku nga heriki. Ndzi lorha siku leri dyondzo yi nga ta va nchumu lowu wu nyikaka matimba ni vutivi lebyi hetisekeke. Ndzi lorha siku leri swidyondzeki swa ka hina swi nga ta yimisana na swin'wana swa matiko. Ndzi lorha siku leri na hina hi nga ta tsariwa etibukwini ta vatumbuluxi, ku nga ri tani hi vaseketeri ntsena. Ndzi lorha siku leri vana va hina va nga ta tshika ku kokelana na vafambisi va tikholichi na tiyunivhesithi hi swa hava, ngopfu hi Nyenyankulu wa lembe rin'wana ni rin'wana, va sungula ku lwela leswaku vutivi byi andza. Loko swi fanerile leswaku ku kokelaniwa, ku fanele ku kokelaniwa hi xikongomelo xo antswisiwa ka xiyimo xa swilo, ni ku ya emahlweni. Ndzi lorha siku leri dyondzo yi nga ta hetisisa xitshembiso xa 1991: Vutomi lebyinene eka hinkwerhu.